Tojikiston ziyolilari Qozog’iston qo’llab-quvvatlovi muhim, deydi
Tojikiston bu qo'shniga suyangan. Ostona GES loyihasini yoqlab keladi. Minglab tojikistonliklar Qozog'istonda ishlab oilasini boqmoqda.
Dunyoga regionda lider sifatida tanildi. Tojikiston bilan munosabatda Qozog’iston katta og’aday. Jumladan, Xo’jandlik jurnalist Tursunali Aliyev Qozog’iston ichki va tashqi siyosatida uning demografik tarkibi muhim deb hisoblaydi. “Katta, markaziy shaharlarda asosan ruslar turadi”, - deydi u. “Qozog’iston birinchi bo’lib Rossiya bilan bojxona ittifoqini ratifikasiya qilgani ham shundan. Markaziy Osiyo miqyosida olib qarasak, Qozog’iston-Rossiya aloqalari eng yengil, eng ochiq. Aholisi asosan ruslar ekanida gap ko’p”, - deydi u. Aliyev fikricha, regionda Rossiyaning ta’siri, ayniqsa, Qozog’istonda seziladi. “Rossiyada qabul qilingan qarorlar Qozog’istonda qabul qilingan qarordek gap”, - deydi u. Tahlilchilar nazarida Qozog’iston hali ham Rossiya ta’siri ostida va Kremldan mustaqil siyosat olib borishga hozircha qodir emas. Ayniqsa, boj ittifoqi ishga tushar ekan, Moskva Ostonani iqtisodiy va siyosiy sohada mahkam jilovlashi aniq, deydi ular. Yosh ziyoli Ilyos Murodzoda Qozog’istonda prezident Nursulton Nazarboyevning harakati bilan Тоjikistonda singari moliya institutlari ish boshlaganini aytadi. “Ammo moliyaviy jihatdan region lideriga aylangan Qozog’istonning Tojikistonga e’tibori hali juda ham oz”, - deydi u. Tojikistonlik siyosiy sharhlovchi, “Тretiy vzglyad” nomli gazeta Bosh muharriri Ne’matullo Mirsaidov Qozog’iston prezidentining mintaqa davlatlarini birlashtirish harakatlari e’tiborga loyiq, deydi. “Bu Tojikistonda gidroenergetika, transport, moliya va tog’-kon sohasiga e’tiborni oshiradi”, - deydi u. Biroq Qozog’iston inson huquqlari, muxolifat va so’z erkinligi masalasida tanqid ostida. Yevropada Xavfsizlik va Hamkorlik Tashkilotiga raisligi nihoyasiga yetar ekan, 12 oy davomida bu sohada biror ijobiy o’zgarish bo’lmadi, deydi faollar. Tojikistondagi jamoatchi muxbir. Siyosiy, iqtisodiy, ijtimoiy va madaniy mavzularni yoritadi.